ЧIыфэр къыпщыныгъ — Адыгэ макъ\nАдыгэ Республикэм и Джэджэ район щыпсэурэ хъулъфыгъэр къэралыгъом икIыным пае коммунальнэ фэIо-фашIэхэм ятынкIэ чIыфэу телъыр къыпщыныгъ.\nЭлектроэнергиеу ыгъэфедагъэмкIэ сомэ мин 50 хъурэ чIыфэ хъулъфыгъэм телъыгъ, ащ къыхэкIыкIэ хьыкум приставхэм я Федеральнэ къулыкъу АдыгеимкIэ и ГъэIорышIапIэ Джэджэ рай­онымкIэ иотдел Iоф къызэIуихыгъ.\nХьыкум пристав-гъэцэкIакIор чIыфэ зытелъым дэгущыIагъ, изекIуакIэ зэрэмытэрэзыр, ащ тазырышхо къыкIэлъыкIон зэрилъэкIыщтыр гуригъэIуагъ. Ау къулы­къушIэм къыриIуагъэр ащ зэхишIыкIыгъэп, чIыфэр игъом къыпщыныгъэп.\nХьыкум актыр игъом зэримыгъэцэкIагъэм къыхэкIэу хъулъ­фы­гъэм къэралыгъом игъунапкъэхэр зэпичынхэ фимытэу унашъо ашIыгъ. IофшIэным епхыгъэу ар Урысыем икIын фаеу хъугъэ, ащ къы­хэкIыкIэ чIыфэу телъыр зэкIэ къыпщыныжьыгъ.\nХьыкум приставхэм я Федеральнэ къулыкъу АдыгеимкIэ и ГъэIорышIапIэ шъугу къегъэ­кIы­жьы, чIыфэ шъутелъымэ зэжъугъэшIэнэу шъуфаемэ интернет-сайтэу «www.r01.fssp.gov.ru» зыфиIорэм шъуихьанышъ, ащ къэбар ижъугъотэн шъулъэ­кIыщт. Джащ фэдэу электроннэ тын системэхэм амалэу къатыхэрэр къыз­фэжъугъэфедэзэ, сайтымкIэ чIыфэу шъу­телъыр шъупщынын, ар зыфэдизыр зэрытхэгъэ квитанцие хьазыр къыдэжъу­гъэкIын амал шъуиI.\nПредыдущая КIэлэпIупкIэр ытынэу ригъэжьагъ\nСледущая IункIыбзэхэр аратыжьыгъэх